แบงก์คึกปล่อยกู้เพิ่ม1.4แสนล.
สัญญาณดี ธนาคารพาณิชย์ปล่อยกู้เดือน พ.ย. โตสุดรอบ 23 เดือน สวนทางเงินฝากชะลอตัว
26 ธ.ค. 2558

สัญญาณดี ธนาคารพาณิชย์ปล่อยกู้เดือน พ.ย. โตสุดรอบ 23 เดือน สวนทางเงินฝากชะลอตัว
รายงานข่าวจากศูนย์วิจัยกสิกรไทย เปิดเผยว่า จากข้อมูลสินเชื่อ เงินฝาก และสภาพคล่องของธนาคารพาณิชย์ไทย 14 แห่ง ณ สิ้นเดือน พ.ย.ที่ผ่านมา พบว่าเงินให้สินเชื่อสุทธิขยับขึ้นแทบทุกธนาคาร นำโดยสินเชื่อเอสเอ็มอีจากมาตรการซอฟต์โลนของภาครัฐ โดยสินเชื่อเพิ่มขึ้นจากเดือนก่อน 1.42 แสนล้านบาท หรือ 1.39% และเทียบปีต่อปีเพิ่มขึ้น 3.90% 
ทั้งนี้ เงินให้สินเชื่อแก่ภาคธุรกิจขนาดใหญ่ในกลุ่มธนาคารขนาดใหญ่ขยายตัวเพิ่มขึ้นทั้งประเภทเงินทุนหมุนเวียนและสินเชื่อมีกำหนดเวลา เช่นเดียวกับสินเชื่อลูกค้ารายย่อยซึ่งฟื้นตัวดีขึ้น โดยเฉพาะสินเชื่อเช่าซื้อรถยนต์ที่พลิกกลับมาเป็นบวก รวมถึงสินเชื่อที่อยู่อาศัยที่ขยายตัวดีขึ้นกว่าเดือนก่อนจากมาตรการกระตุ้นอสังหาริมทรัพย์ของรัฐบาล
อย่างไรก็ตาม ในส่วนของเงินฝากชะลอตัวลงเล็กน้อยหลังจากที่เพิ่มขึ้นกว่าแสนล้านบาทในเดือนก่อน โดยลดลง 1.2 หมื่นล้านบาท หรือ ลบ 0.11%  แต่เทียบปีต่อปีเพิ่มขึ้น 2.63% โดยเงินฝากที่ลดลงทำให้สัดส่วนเงินให้สินเชื่อรวมต่อเงินฝากรวมกับตราสารหนี้ที่ออกและเงินกู้ยืมขยับขึ้นมาที่ระดับ 86.89% จากระดับ 85.69% ณ สิ้นเดือนก่อนหน้า แม้ทิศทางที่ตึงขึ้นตามความต้องการเบิกใช้สินเชื่อที่เร่งขึ้นในช่วงปลายปี แต่ยังคงเป็นระดับที่ผ่อนคลายกว่าสิ้นปีที่ผ่านมา
สำหรับทิศทางสภาพคล่องธนาคารพาณิชย์ไทยปี 2559 คาดว่าทิศทางสภาพคล่องมีทิศทางตึงตัวขึ้นสอดคล้องกับสภาพคล่องในระบบการเงินไทยจากการเข้ามาระดมทุนของภาครัฐและเอกชน รวมถึงการปรับสัดส่วนเงินลงทุนของนักลงทุน